## Rješenje kojim se nalaže Zagrebačkoj burzi d.d., Zagreb, da bez odgode privremeno obustavi trgovanje dionicom društva HG SPOT d.d., Zagreb

### NN 149/2009 (15.12.2009.), Rješenje kojim se nalaže Zagrebačkoj burzi d.d., Zagreb, da bez odgode privremeno obustavi trgovanje dionicom društva HG SPOT d.d., Zagreb

149 15.12.2009 Rješenje kojim se nalaže Zagrebačkoj burzi d.d., Zagreb, da bez odgode privremeno obustavi trgovanje dionicom društva HG SPOT d.d., Zagreb

HRVATSKA AGENCIJA ZA NADZOR FINANCIJSKIH USLUGA

3658

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 4. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), kao i članka 141. stavak 1. točka 4. Zakona o općem upravnom postupku (»Narodne novine« br. 53/91, 103/96), u predmetu nadzora nad trgovanjem dionicom društva HGspot d.d., Zagreb, Avenija Dubrovnik 46, Uprava Hrvatske agencije za nadzor financijskih usluga je na izvanrednoj sjednici održanoj 7. prosinca 2009. godine donijela

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, da bez odgode privremeno obustavi trgovanje dionicom društva HG SPOT d.d., Zagreb, Avenija Dubrovnik 46, burzovne oznake HGSP-R-A

II. Mjera iz točke I. izreke ovog Rješenja traje do trenutka kada javnost bude točno i ispravno obaviještena o aktualnim okolnostima, primjerice pregovori s vlasnicima 2. tranše komercijalnih zapisa, te daljnje financiranje poslovanja društva HG SPOT d.d., Zagreb, Avenija Dubrovnik 46, što će utvrditi Hrvatska agencija za nadzor financijskih usluga i o tome bez odgode obavijestiti Zagrebačku burzu d.d.

III. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva HG SPOT d.d., Zagreb, Avenija Dubrovnik 46, burzovne oznake HGSP-R-A (dalje u tekstu: Izdavatelj), koja je uvrštena na redovno tržište Zagrebačke burze d.d., utvrdila sljedeće.

Dana 7. prosinca 2009. godine u 09:31 sati Izdavatelj je obavijestio Zagrebačku burzu d.d. da su dovršeni pregovori s vlasnicima 2. tranše Komercijalnih zapisa, te da je Zagrebačka banka d.d. odobrila daljnje financiranje poslovanja Društva.

Dana 7. prosinca 2009. god. u 10:04 sati obustavljeno je trgovanje dionicom Izdavatelja zbog transakcija izvršenih u 10:00 sati po cijeni od 68,01 kn što predstavlja porast od 32,99%. Zagrebačka burza zatražila je od Izdavatelja očitovanje na okolnost postojanja novih materijalnih činjenica koje bi utjecale na porast cijene dionice Izdavatelja na Zagrebačkoj burzi d.d. Izdavatelj nije dostavio Zagrebačkoj burzi d.d. traženo očitovanje. Unatoč činjenici da se Izdavatelj nije očitovao, Zagrebačka burza d.d. je dopustila nastavak trgovanja dionicom Izdavatelja.

Nakon toga, Zagrebačka burza d.d. je dionice Izdavatelja svrstala u Segment promatranja radi okolnosti koje dovode do značajne nesigurnosti glede određivanja vrijednosti, a vezano na nedorečenu obavijest Društva o dovršetku pregovora s vlasnicima 2. tranše komercijalnih zapisa dionica Izdavatelja.

Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona. S obzirom na opisani slijed događaja, Agencija je odlučila naložiti Zagrebačkoj burzi d.d. privremeno obustavljanje trgovanjem dionicom Izdavatelja, kako bi se pribavila relevantna očitovanja i dokumentacija. Po primitku istog, Agencija će obavijestiti javnost o zaprimljenim informacijama, kako bi osigurala da javnost bude točno i ispravno obaviještena, nakon čega će Agencija naložiti da se trgovanje dionicom Izdavatelja nastavi.

Temeljem odredbe članka 341. stavak 4. Zakona, Agencija može rješenjem privremeno obustaviti trgovanje financijskim instrumentom ako je to potrebno u svrhu zaštite ulagatelja ili osiguravanja redovitog i pravilnog trgovanja na uređenom tržištu.

Jednako tako, odredbom članka 141. stavak 1. točka 4. Zakona o općem upravnom postupku (»Narodne novine« br. 53/91, 103/96) propisano je da se upravna stvar može riješiti po skraćenom postupku kada se radi o poduzimanju u javnom interesu hitnih mjera koje se ne mogu odgađati, a činjenice na kojima rješenje treba biti utemeljeno su utvrđene ili barem učinjene vjerojatnima.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/09-27/2

Urbroj: 326-321/09-2

Zagreb, 7. prosinca 2009.

Član Uprave
Ivan Vrljić, v. r.

Rješenje, NN 149/2009-3658